CELEX: C2004/217/39
Language: da
Date: 2004-08-28 00:00:00
Title: Sag T-183/04: Sag anlagt den 25. maj 2004 af Tokai Europe GmbH mod Kommissionen for De Europæiske Fællesskaber

28.8.2004   
            
            
               DA
            
            
               Den Europæiske Unions Tidende
            
            
               C 217/21
            
         Sag anlagt den 25. maj 2004 af Tokai Europe GmbH mod Kommissionen for De Europæiske Fællesskaber
   (Sag T-183/04)
   (2004/C 217/39)
   Processprog: tysk
   Ved De Europæiske Fællesskabers Ret i Første Instans er der den 25. maj 2004 anlagt sag mod Kommissionen for De Europæiske Fællesskaber af Tokai Europe GmbH, Mönchengladbach (Tyskland), ved Rechtsanwalt G. Kroemer.
   Sagsøgeren har nedlagt følgende påstande:
   
               —
            
            
               Kommissionens forordning (EF) nr. 384/2004 af 1. marts 2004 om tarifering af visse varer i den kombinerede nomenklatur (1) annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren fremstiller lightere og indfører lightere og lighterdele. Selskabet anfægter Kommissionens forordning (EF) nr. 384/2004.
   Sagsøgeren har gjort gældende, at da Kommissionen ved den anfægtede forordning har tariferet små metalhjul, der indføres til Mexico og Hongkong til produktionen der, i underposition 961390 i toldnomenklaturen som dele (af lightere), er anvendelsesområdet for denne underposition blevet udvidet ud over sin ordlyd. Derved bliver delprodukter, der også anvendes i andre varer, der ikke kan tariferes i position 9613, tariferet som dele af lightere. Kommissionen har således overskredet sine skønsbeføjelser.
   Sagsøgeren har desuden gjort gældende, at Kommissionen har tilsidesat princippet om, at varerne skal tariferes efter deres objektive karakteristika, idet den har taget hensyn til metalhjulenes anvendelsesformål i lighterproduktionen. I forordningens begrundelse er der nemlig udtrykkeligt henvist til anvendelsesformålet.
   Derudover har sagsøgeren anført, at Kommissionen ved tariferingen af metalhjulene ikke har overholdt Toldsamarbejdsrådets forklarende bemærkninger til det harmoniserede system (HS), da den i dens begrundelse udtrykkeligt har anvendt bestemmelsesformålet som kriterium for tariferingen i toldtariffen og ikke kriteriet om kendelighed.
   
      (1)  EUT L 64, s. 21.